‘‘शमिताभ’’ के बाद ‘‘की एंड का’’ देखने के बाद अहसास होता है कि आर बालकी भी अब चुक गए हैं. ‘शमिताभ’ के बाद एक बार फिर वह मात खा गए. फिल्म ‘‘की एंड का’’ में लेखक व निर्देशक आर बालकी ने एक उत्कृष्ट और ज्वलंत मुद्दे को उठाया है, मगर इस मुद्दे पर वह रोचक फिल्म बनाने में बुरी तरह से असफल रहे हैं. काम को लिंगभेद से परे रखने का उनका संदेश भी महज भाषण बाजी बनकर रह गया है. इसके अलावा संवादों व दृश्यों का दोहराव बहुत ज्यादा है. फिल्म की कहानी को जिस समाज यानी कि उच्च मध्यमवर्गीय परिवार के इर्द गिर्द बुना गया है, उससे भी मुद्दा कमजोर हो गया. फिल्म के संवाद भी स्तरीय नहीं है. लेखक निर्देशक आर बालकी इसे रोमांटिक कामेडी फिल्म मानते हैं, मगर अफसोस की बात यह है कि फिल्म में रोमांस व भावनाओं का अभाव है. फिल्म न तो फैंटसी है और न ही वास्तविकता के धरातल पर खरी उतरती है.